CELEX: 32021D1990
Language: hr
Date: 2021-11-15 00:00:00
Title: Odluka Vijeća (ZVSP) 2021/1990 od 15. studenoga 2021. o izmjeni Odluke 2012/642/ZVSP o mjerama ograničavanja s obzirom na stanje u Bjelarusu

16.11.2021   
               
               
                  HR
               
               
                  Službeni list Europske unije
               
               
                  L 405/10
               
            
         ODLUKA VIJEĆA (ZVSP) 2021/1990
         od 15. studenoga 2021.
         o izmjeni Odluke 2012/642/ZVSP o mjerama ograničavanja s obzirom na stanje u Bjelarusu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Vijeće je 15. listopada 2012. donijelo Odluku 2012/642/ZVSP (1) o mjerama ograničavanja protiv Bjelarusa.
                  
               
                     (2)
                  
                  
                     Europsko vijeće 21. i 22. listopada 2021. usvojilo je zaključke u kojima je izjavilo da neće prihvatiti nikakav pokušaj trećih zemalja da iskoriste migrante u političke svrhe, osudilo sve hibridne napade na granicama EU-a i potvrdilo da će na odgovarajući način odgovoriti na njih. Istaknulo je da će EU nastaviti suzbijati aktualni hibridni napad bjeloruskog režima, među ostalim hitnim donošenjem dodatnih mjera ograničavanja protiv osoba i pravnih subjekata, u skladu sa svojim postupnim pristupom.
                  
               
                     (3)
                  
                  
                     S obzirom na ozbiljnost situacije, Vijeće smatra da bi kriterije za uvrštenje na popis iz Odluke 2012/642/ZVSP trebalo izmijeniti kako bi se omogućila primjena ciljanih mjera ograničavanja protiv fizičkih ili pravnih osoba, subjekata ili tijela koji organiziraju aktivnosti ili doprinose aktivnostima Lukašenkova režima kojima se olakšava nezakonit prelazak vanjskih granica Unije ili prijenos zabranjene robe i nezakonit prijenos ograničene robe, uključujući opasnu robu, na državno područje države članice.
                  
               
                     (4)
                  
                  
                     Odluku 2012/642/ZVSP trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Odluka 2012/642/ZVSP mijenja se kako slijedi:
            
                        1.
                     
                     
                        članak 3. stavak 1. zamjenjuje se sljedećim:
                        
                           „1.   Države članice poduzimaju potrebne mjere kako bi spriječile ulazak na svoje državno područje ili provoz preko njega osoba navedenih u Prilogu:
                           
                                       (a)
                                    
                                    
                                       koje su odgovorne za teška kršenja ljudskih prava ili represiju protiv civilnog društva i demokratske oporbe ili čije aktivnosti na neki drugi način ozbiljno ugrožavaju demokraciju ili vladavinu prava u Bjelarusu te bilo koje osobe koja je s njima povezana;
                                    
                                 
                                       (b)
                                    
                                    
                                       koje imaju koristi od Lukašenkova režima ili ga podupiru; ili
                                    
                                 
                                       (c)
                                    
                                    
                                       koje organiziraju aktivnosti ili doprinose aktivnostima Lukašenkova režima kojima se olakšava:
                                       
                                                   i.
                                                
                                                
                                                   nezakonit prelazak vanjskih granica Unije; ili
                                                
                                             
                                                   ii.
                                                
                                                
                                                   prijenos zabranjene robe i nezakonit prijenos ograničene robe, uključujući opasnu robu, na državno područje države članice.”;
                                                
                                             
                                 
                     
                  
                        2.
                     
                     
                        članak 4. stavak 1. zamjenjuje se sljedećim:
                        
                           „1.   Zamrzavaju se sva financijska sredstva i gospodarski izvori koji pripadaju, koji su u vlasništvu, koje drže ili koji su pod nadzorom osoba, subjekata ili tijela navedenih u Prilogu koji ispunjavaju bilo koji od sljedećih kriterija:
                           
                                       (a)
                                    
                                    
                                       osobe, subjekti ili tijela odgovorni za teška kršenja ljudskih prava ili represiju protiv civilnog društva i demokratske oporbe ili čije aktivnosti na neki drugi način ozbiljno ugrožavaju demokraciju ili vladavinu prava u Bjelarusu te bilo koje fizičke ili pravne osobe, subjekti ili tijela koji su povezani s tim osobama, subjektima ili tijelima;
                                    
                                 
                                       (b)
                                    
                                    
                                       fizičke ili pravne osobe, subjekti ili tijela koji imaju koristi od Lukašenkova režima ili ga podupiru;
                                    
                                 
                                       (c)
                                    
                                    
                                       fizičke ili pravne osobe, subjekti ili tijela koji organiziraju aktivnosti ili doprinose aktivnostima Lukašenkova režima kojima se olakšava:
                                       
                                                   i.
                                                
                                                
                                                   nezakonit prelazak vanjskih granica Unije; ili
                                                
                                             
                                                   ii.
                                                
                                                
                                                   prijenos zabranjene robe i nezakonit prijenos ograničene robe, uključujući opasnu robu, na državno područje države članice;
                                                
                                             
                                 
                                       (d)
                                    
                                    
                                       pravne osobe, subjekti ili tijela koji su u vlasništvu ili pod nadzorom osoba, subjekata ili tijela obuhvaćenih točkom (a), (b) ili (c).”.
                                    
                                 
                     
                  
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 15. studenoga 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  Odluka Vijeća 2012/642/ZVSP od 15. listopada 2012. o mjerama ograničavanja s obzirom na stanje u Bjelarusu (SL L 285, 17.10.2012., str. 1.).